Document ID: 32007R1336

ΚΑΝΟΝΙΣΜΌΣ (ΕΚ) αριθ. 1336/2007 ΤΗΣ ΕΠΙΤΡΟΠΉΣ
της 15ης Νοεμβρίου 2007
για τροποποίηση του κανονισμού (ΕΚ) αριθ. 557/2007 για τον καθορισμό λεπτομερών κανόνων εφαρμογής του κανονισμού (ΕΚ) αριθ. 1028/2006 του Συμβουλίου σχετικά με τις προδιαγραφές εμπορίας αυγών
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1028/2006 του Συμβουλίου, της 19ης Ιουνίου 2006, σχετικά με τις προδιαγραφές εμπορίας των αυγών (1), και ιδίως το άρθρο 11,
Εκτιμώντας τα ακόλουθα:
(1)
Από την εμπειρία που αποκτήθηκε από την εφαρμογή του κανονισμού (ΕΚ) αριθ. 557/2007 της Επιτροπής (2) προκύπτει ότι πρέπει να επέλθουν προσαρμογές σε ορισμένες διατάξεις του εν λόγω κανονισμού.
(2)
Κρίνεται σκόπιμο να αποσαφηνιστεί ότι οι απαιτήσεις σχετικά με τις πληροφορίες που πρέπει να αναφέρονται στις συσκευασίες μεταφοράς ισχύουν επίσης για τις συσκευασίες μεταφοράς αυγών προς περαιτέρω μεταποίηση.
(3)
Δυνάμει του άρθρου 2 παράγραφος 2 στοιχείο α) του κανονισμού (ΕΟΚ) αριθ. 1907/90 του Συμβουλίου, της 26ης Ιουνίου 1990, σχετικά με ορισμένες προδιαγραφές εμπορίας για τα αυγά (3), οι διατάξεις για τη σήμανση δεν ισχύουν για τα αυγά τα οποία μεταφέρονται απευθείας σε βιομηχανίες ειδών διατροφής ή σε άλλες βιομηχανίες για μεταποίηση. Οι διατάξεις αυτές δεν περιλαμβάνονται στον κανονισμό (ΕΚ) αριθ. 1028/2006, προκειμένου να δοθεί στα κράτη μέλη η δυνατότητα να λάβουν τα εν λόγω μέτρα σε εθνικό επίπεδο. Ωστόσο, για να μπορέσουν οι διοικήσεις των κρατών μελών να εφαρμόσουν τους νέους κανόνες, ο κανονισμός (ΕΚ) αριθ. 555/2007 για τη σήμανση των αυγών προς μεταποίηση που παράγονται στην Κοινότητα καθορίζει μεταβατική περίοδο ενός έτους από την 1η Ιουλίου 2007 έως τις 30 Ιουνίου 2008. Παρόμοια μεταβατικά μέτρα δεν προβλέπονται για τα προϊόντα που εισάγονται από τρίτες χώρες. Για την αποφυγή άνισης μεταχείρισης, πρέπει συνεπώς να καθοριστεί μεταβατική περίοδος έως τις 30 Ιουνίου 2008 για τις διατάξεις σήμανσης των αυγών αυτών που παράγονται σε τρίτες χώρες και εισάγονται στην Κοινότητα για μεταποίηση.
(4)
Τα αυγά που εισάγονται από τρίτες χώρες πρέπει να σημαίνονται στη χώρα καταγωγής με τον κωδικό της χώρας, σύμφωνα με τα διεθνή πρότυπα «κωδικοί χωρών ISO 3166».
(5)
Ως εκ τούτου, ο κανονισμός (ΕΚ) αριθ. 557/2007 πρέπει να τροποποιηθεί αναλόγως.
(6)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης κρέατος πουλερικών και αυγών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΚ) αριθ. 557/2007 τροποποιείται ως εξής:
1.
Στο άρθρο 7, η παράγραφος 3 αντικαθίσταται από το ακόλουθο κείμενο:
«3. Οι πληροφορίες που αναφέρονται στην παράγραφο 1 για τις συσκευασίες μεταφοράς δεν τροποποιούνται και παραμένουν στις εν λόγω συσκευασίες έως την απομάκρυνση των αυγών για άμεση ταξινόμηση, σήμανση, συσκευασία ή περαιτέρω μεταποίηση».
2.
Στο άρθρο 11, η παράγραφος 1 αντικαθίσταται από το ακόλουθο κείμενο:
«1. Έως τις 30 Ιουνίου 2008, εφαρμόζοντα οι ακόλουθες διατάξεις:
α)
οι υποχρεώσεις σήμανσης που προβλέπονται στο άρθρο 4 παράγραφος 1 του κανονισμού (ΕΚ) αριθ. 1028/2006 δεν ισχύουν για τα αυγά που παράγονται στην Κοινότητα, τα οποία συλλέγει απευθείας από τους συνήθεις προμηθευτές του ο εγκεκριμένος, σύμφωνα με το άρθρο 4 του κανονισμού (ΕΚ) αριθ. 853/2004, φορέας της βιομηχανίας τροφίμων. Στην περίπτωση αυτή, η ευθύνη της παράδοσης ανήκει εξ ολοκλήρου στον φορέα της βιομηχανίας τροφίμων ο οποίος δεσμεύεται κατά συνέπεια να χρησιμοποιήσει τα αυγά μόνο για μεταποίηση·
β)
για τα εισαγόμενα από τρίτες χώρες αυγά, εκτός από εκείνα της κατηγορίας Α, τα κράτη μέλη δύνανται να απαλλάσσουν τους φορείς της βιομηχανίας τροφίμων, κατόπιν αιτήματός τους, από τις υποχρεώσεις σήμανσης που προβλέπονται στο άρθρο 6 του κανονισμού (ΕΚ) αριθ. 1028/2006, όταν τα αυγά εισάγονται από χώρες που περιλαμβάνονται στον κατάλογο και από εγκεκριμένους φορείς, σύμφωνα με το άρθρο 6 του κανονισμού (ΕΚ) αριθ. 853/2004· ωστόσο, τα αυγά αυτά παραδίδονται στη βιομηχανία μόνο υπό τον όρο ότι ο τελικός προορισμός τους με σκοπό τη μεταποίηση έχει ελεγχθεί με τη διαδικασία που προβλέπεται στο άρθρο 296 του κανονισμού (ΕΟΚ) αριθ. 2454/93 της Επιτροπής (4)· στις περιπτώσεις αυτές, στη θέση 104 του αντίτυπου ελέγχου Τ5 περιλαμβάνεται μία από τις ενδείξεις που ορίζεται στο παράρτημα V του εν λόγω κανονισμού.
3.
Στο άρθρο 30, η παράγραφος 2 αντικαθίσταται από το ακόλουθο κείμενο:
«2. Τα αυγά που εισάγονται από τρίτες χώρες σημαίνονται κατά τρόπο ευκρινή και ευανάγνωστο στη χώρα καταγωγής σύμφωνα με τον κωδικό χώρας ISO 3166».
4.
Το κείμενο του παραρτήματος του παρόντος κανονισμού προστίθεται ως παράρτημα V.
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 15 Νοεμβρίου 2007.

Labels: 7
3
17